KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Kejl tar-riżultati tal-innovazzjoni fl-Ewropa: lejn indikatur ġdid /* COM/2013/0624 final */





KOMUNIKAZZJONI TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Kejl tar-riżultati tal-innovazzjoni fl-Ewropa: lejn indikatur ġdid (Test b'rilevanza għaż-ŻEE) 1. Introduzzjoni Din il-Komunikazzjoni tippreżenta l-karatteristiċi ta' indikatur tal-effiċjenza biex ikejjel ir-riżultati tal-innovazzjoni. Il-kejl rigoruż tal-impatt tal-politiki fil-qasam tal-innovazzjoni huwa importanti ħafna għal tfassil ta' politika bbażat fuq l-evidenza. Barra minn hekk, dan isaħħaħ il-leġittimità tal-azzjonijiet pubbliċi u l-użu tal-fondi pubbliċi. Illum, l-Ewropa hija ċentru ta' għarfien ta' importanza dinjija. Madankollu, minkejja l-bażijiet xjentifiċi tagħha tal-aqwa livell u r-rwol ta' tmexxija fit-teknoloġija f'setturi strateġiċi, hemm bżonn ta' aktar sforzi biex titjib il-prestazzjoni fil-qasam tal-innovazzjoni, fil-livell nazzjonali u f'dak tal-UE, billi jinħoloq qafas b'kundizzjonijiet aħjar li fih jistgħu jaħdmu b'mod partikolari d-ditti li qed jikbru malajr f'setturi innovattivi. L-indikatur propost se jappoġġa lil persuni li jfasslu l-politika biex joħolqu azzjonijiet ġodda, jew biex jinfurzaw dawk li diġà jeżistu, biex jitneħħew l-ostakoli li ma jippermettux lill-innovaturi milli jibdlu l-ideat tagħhom fi prodotti u servizzi li jistgħu jkunu ta' suċċess fis-suq. It-titjib fil-prestazzjoni se jikkontribwixxi għat-tkabbir intelliġenti, f'konformità mal-Ewropa 2020 u l-inizjattiva ewlenija tagħha Unjoni tal-Innovazzjoni.[1] L-indikatur propost jikkumplementa t-Tabella ta' Valutazzjoni tal-Unjoni tal-Innovazzjoni (IUS),[2] u s-Sommarju tal-Indiċi tal-Innovazzjoni (SII) tiegħu, li jivvalutaw kif id-diversi saħħiet u dgħjufijiet tal-Istati Membri u tal-UE jinfluwenzaw il-prestazzjoni ġenerali tagħhom, abbażi ta' firxa wiesa' ta' 24 indikatur tal-innovazzjoni, li jinkludu fatturi ta' input, attivitajiet intermedji u riżultati. Barra minn hekk, ir-Rapport dwar il-Kompetittività tal-Unjoni tal-Innovazzjoni janalizza wkoll il-prestazzjoni tal-innovazzjoni kull sentejn. L-indikatur f'din il-Komunikazzjoni jenfasizza esklussivament fuq ir-riżultati miksuba mill-innovazzjoni u jimmonitorja sett ta' dimensjonijiet limitati, inkluż il-kontribut tad-ditti li qed jikbru malajr għall-ħolqien ta' xogħlijiet. Minħabba l-kumplimentarità tiegħu mal-IUS, huwa ppjanat li r-riżultati tal-indikatur propost jiġu ppubblikati simultanjament ma' dawk tal-IUS. Il-Kunsill Ewropew ta mandat lill-Kummissjoni biex tiżviluppa indikatur fil-kuntest ta' Ewropa 2020 biex jikkomplementa l-mira tal-intensità tar-R&Ż,[3] billi titqis it-talba tal-Unjoni tal-Innovazzjoni li l-Kummissjoni tipproponi "it-tnedija tal-ħidma neċessarja għall-iżvilupp ta’ indikatur ġdid li jkejjel sehem il-kumpaniji innovattivi li qed jikbru malajr fl-ekonomija." F'Marzu 2013, il-Kapijiet ta' Stat u ta' Gvern talbu li ssir diskussjoni dwar l-innovazzjoni f'Ottubru 2013, fejn stiednu lill-Kummissjoni biex tippreżenta l-indikatur tal-innovazzjoni.[4] Sabiex jagħti pariri lill-Kummissjoni dwar it-tfassil tal-indikatur, fl-2010 twaqqaf Bord ta' Livell Għoli magħmul minn innovaturi u ekonomisti ewlenin.[5] Il-Kummissjoni bdiet il-ġbir ta' dejta, imwettaq mill-Eurostat, dwar ditti li qed jikbru malajr f'setturi innovattivi. B'mod parallel, twaqqfet kooperazzjoni mal-OECD (Organizzazzjoni għall-Kooperazzjoni u l-Iżvilupp Ekonomiċi) biex jiġu żviluppati koeffiċjenti dwar l-innovazzjoni settorjali. Id-diskussjonijiet mal-Istati Membri dwar il-kamp ta' applikazzjoni u d-definizzjoni tal-indikatur saru fis-sessjonijiet ta' ħidma ta' Ottubru u Diċembru 2012 u ta' Lulju 2013. Din il-Komunikazzjoni tintroduċi l-indikatur (fit-Taqsima 2), il-kriterji u d-dejta għall-iżvilupp tiegħu (fit-Taqsima 3) u l-analiżi mwettqa dwar ir-robustezza (fit-Taqsima 4). Din il-Komunikazzjoni hija akkumpanjata minn Dokument ta’ Ħidma tal-Persunal. 2. Kejl tar-riżultati tal-innovazzjoni Ir-riżultati tal-innovazzjoni huma mifruxa ħafna u jvarjaw minn settur għal ieħor. Sabiex isir dan il-kejl hemm bżonn li ssir kwantifikazzjoni ta' liema mod il-prodotti u s-servizzi l-ġodda, li jinbtu minn setturi innovattivi, għandhom valur ekonomiku miżjud u huma kapaċi li jaslu fis-suq. Huwa possibbli li dan isir b'modi differenti. Wara li ġew eżaminati firxa wiesa' ta' għażliet, il-Kummissjoni għażlet erba' indikaturi IUS, miġbura flimkien fi tliet komponenti (il-privattivi, l-impjiegi f'attivitajiet li jiffukaw fuq l-għarfien (KIA) u l-kompetittività ta' beni u servizzi li jiffukaw fuq l-għarfien), u miżura ġdida ta' impjiegi f'ditti ta' setturi innovattivi li qed jikbru malajr.[6] Il-komponent tal-privattivi jqis l-invenzjonijiet li jisfruttaw l-għarfien iġġenerat mill-investiment fir-R&Ż u l-innovazzjoni, u li għandhom il-potenzjal li jiġu ttrasformati f'teknoloġiji ta' suċċess. Bl-istess mod, l-indikaturi tal-intensità tal-impjiegi bi kwalifiki partikolari, fil-KIA u fid-ditti li qed jikbru malajr, jipprovdu indikazzjoni tal-orjentazzjoni tal-ekonomija lejn il-produzzjoni ta' beni u servizzi b'valur miżjud ta' innovazzjoni. Fl-aħħar nett, il-flussi tal-kummerċ assoċjati ma' dawk il-prodotti ikejlu l-kapaċità tagħhom biex jilħqu s-swieq globali.[7] 2.1. Il-komponenti tal-indikatur tal-innovazzjoni L-ewwel komponent huwa l-innovazzjoni teknoloġika mkejla mill-privattivi, li huma riżultat fundamentali tal-proċess ta' R&Ż u ta' innovazzjoni, li juri l-kapaċità ta' ekonomija li tittrasforma l-għarfien f'teknoloġija. Għalhekk, il-politiki li jtejbu s-sistema ta' drittijiet ta' proprjetà intellettwali (IPR) u li jnaqqsu l-ispejjeż ikunu ta' vantaġġ għan-negozji li t-tkabbir tagħhom jiddependi fuq innovazzjonijiet tagħhom stess. Il-miżuri bħall-professjonalizzazzjoni tal-aċċess għall-portafolli tal-IPR u t-tnaqqis tat-taxxi fuq il-profitt tal-privattivi jistgħu jkunu strumentali għad-dinamiċi innovattivi tan-negozju.[8] Il-komponent magħżul, jiġifieri l-indikatur IUS 2.3.1, huwa bbażat fuq l-għadd ta' applikazzjonijiet ta' privattivi għal kull biljun ta' PDG. In-numeratur huwa l-għadd ta' applikazzjonijiet ippreżentati f'fażi internazzjonali, li jsemmu l-Uffiċċju Ewropew tal-Privattivi (EPO) bħala l-uffiċċju nnominat skont it-Trattat ta' Kooperazzjoni dwar il-Privattivi (PCT). Id-denominatur huwa l-PDG imkejjel f'paritajiet tal-kapaċità tal-akkwist ibbażati fuq l-Euro. Jista' jkun hemm preġudizzju intrinsiku favur il-pajjiżi li jiddependu iktar fuq privattivi internazzjonali iktar milli fuq dawk nazzjonali. Għalhekk, ġiet ittestjata statistika alternattiva bħal dik tal-privattivi trijadiċi li ġejja mill-Bażi tad-Dejta dwar il-Privattivi tal-OECD. It-tieni komponent jiffoka fuq kif forza tax-xogħol bi kwalifiki għolja tagħti kontribut għall-istruttura ekonomika ta' pajjiż. L-investiment fin-nies huwa sfida għall-Ewropa, peress li l-edukazzjoni u t-taħriġ jipprovdu lill-ħaddiema b'ħiliet biex joħolqu innovazzjonijiet. Dan il-komponent janalizza l-orjentazzjoni strutturali ta' pajjiż lejn attivitajiet li jiffukaw fuq l-għarfien (KIA), billi jikkalkula l-proporzjon tal-persuni impjegati f'attivitajiet ta' dan it-tip f'setturi fejn mill-inqas terz tal-ħaddiema għandhom grad ta' edukazzjoni ogħla, meta mqabbel mal-għadd totali ta' ħaddiema f'dak il-pajjiż. Dan huwa l-indikatur IUS 3.2.1. It-tielet komponent huwa l-kompetittività ta' beni u servizzi li jiffukkaw fuq l-għarfien. F'ekonomija li tiffunzjona sew, dan il-komponent jirrifletti l-kapaċità, li tirriżulta mill-innovazzjoni, li jesporta prodotti innovattivi u li jipparteċipa f'katini tal-valur dinjija. Il-miżuri ta' tisħiħ tal-kompetittività u l-istrateġiji innovattivi jsaħħu lil xulxin u jiffavorixxu t-tkabbir tal-impjiegi, l-ishma tal-esportazzjoni u d-dħul fil-livell tad-ditta. Il-komponent jaggrega bl-istess mod il-kontribut tal-bilanċ kummerċjali tal-prodotti tat-teknoloġija avvanzata u medja mat-total tal-bilanċ kummerċjali, u s-sehem tal-esportazzjoni ta' servizzi li jiffukaw fuq l-għarfien mat-total ta' servizzi esportati, indikaturi IUS 3.2.2 u 3.2.3. Fl-aħħar nett, l-aħħar komponent ikejjel l-impjiegi f'ditti li qed jikbru malajr f'setturi innovattivi. It-trawwim tal-iżvilupp ta' dawn id-ditti huwa parti integrali tal-politika ta' riċerka u ta' innovazzjoni moderna. Studji juru li t-tkabbir jiddependi fil-biċċa l-kbira minn ditti li qed jikbru malajr, li jiġġeneraw sehem sproporzjonatament kbir ħafna ta' xogħlijiet u li jistgħu jikkontribwixxu għaż-żieda tal-investimenti fl-innovazzjoni matul it-tnaqqis fir-ritmu ekonomiku.[9] Għalhekk, xi Stati Membri jappoġġaw bis-sħiħ l-aċċess aktar faċli għall-finanzjamenti mogħtija lid-ditti li qed jikbru malajr, inklużi għall-proġetti innovattivi u għall-aċċess ta' kapital ta' riskju fil-fażijiet tat-tnissil, tal-bidu u tat-tkabbir bikri tal-proġetti. Il-koeffiċjenti tal-innovazzjoni li huma speċifiċi għas-settur, li jirriflettu l-grad ta' innovazzjoni settorjali u huma bbażati fuq il-punteġġi li jidentifikaw il-kwota ta' persuni li għandhom livell ta' edukazzjoni terzjarja (skont il-punteġġ KIA) u dwar kif id-ditti jidentifikaw lilhom infishom bħala innovattivi (skont il-punteġġ CIS - Stħarriġ Komunitarju dwar l-Innovazzjoni), iservu bħala indikatur li jiddistingwi l-intrapriżi innovattivi. Id-dejta dwar l-impjiegi ġejja minn stħarriġ li sar mill-Eurostat fl-2011 u l-2012 fir-reġistri tan-negozji. Id-ditti li qed jikbru malajr huma dawk b'għaxar impjegati jew aktar u bi tkabbir medju ta' impjegati ta' aktar minn 10 % fis-sena, fuq perjodu ta' 3 snin. Dan il-komponent ġie propost biex jimla l-vojt eżistenti fl-IUS 3.1.3 ("Ditti innovattivi bi tkabbir kbir"), riżervat għal indikatur li jirrifletti l-kontribut għad-dinamiċi tas-suq tad-ditti li qed jikbru malajr, kif previst mill-Unjoni tal-Innovazzjoni. Għalhekk, jista' jkun il-25 indikatur tat-Tabella ta' Valutazzjoni. 2.2. Prestazzjonijiet nazzjonali Il-Grafika 1 turi l-punteġġi tal-indikatur tal-innovazzjoni fl-2010 u l-2011, għall-Istati Membri u s-sħab internazzjonali. Il-medja tirreferi għall-UE27, peress li l-IUS 2013 ġie ppubblikat qabel l-adeżjoni tal-Kroazja. Huwa essenzjali li jintużaw serje kronoloġiċi aħjar, ibbażati fuq perjodi itwal ta' osservazzjoni u fuq snin ta' referenza aktar armonizzati, li se jkunu disponibbli fit-terminu medju. Ir-riżultati u l-implikazzjonijiet politiki tagħhom huma pprovduti fil-Kaxxa 1 tad-Dokument ta' Ħidma tal-Persunal, li jiffukaw fuq erba' pajjiżi: l-Isvezja (l-aqwa prestazzjoni), Franza (prestazzjoni tajba), l-Italja (prestazzjoni ta' livell medju) u l-Bulgarija (prestazzjoni baxxa).[10] Huma inklużi wkoll it-tabelli radar (forma ta' għanqbuta) li juru r-riżultati għall-komponenti u l-pajjiżi kollha. Ir-riżultati huma akkumpanjati minn profili ta' valutazzjoni ddettaljati għal kull pajjiż. Grafika 1. L-indikatur kompost ikejjel ir-riżultati tal-innovazzjoni Il-punteġġi għal kull pajjiż għall-2011 (l-istrixxi ħomor) u l-2010 (is-slaleb), il-medja tal-UE kienet ta' 100 fl-2010 Fl-2011, il-komponenti jirriflettu s-sitwazzjoni fl-2009 (l-ewwel komponent, PCT), l-2010 (ir-raba' komponent, DYN) jew l-2011 (it-tieni u t-tielet komponent, KIA u COMP) Fl-2010, huma bbażati fuq id-dejta tal-2008 (PCT), l-2009 (DYN) jew l-2010 (KIA, COMP) Sors: il-Kummissjoni Ewropea. B'mod ġenerali, fl-2011, ġew identifikati sitt kategoriji ta' prestazzjonijiet skont il-punteġġi tal-pajjiżi. L-Isvezja, il-Ġermanja, l-Irlanda u l-Lussemburgu kellhom "l-aqwa prestazzjoni", b'punteġġi ta' aktar minn 120 u valuri għoljin fl-erba' komponenti. Dawn kienu segwiti mid-Danimarka, il-Finlandja u r-Renju Unit, li kellhom "prestazzjoni tajba ħafna", b'punteġġi ta' bejn 110 u 120. Franza, il-Belġju u l-Pajjiżi l-Baxxi kellhom "prestazzjoni tajba" bil-valuri tal-indikatur ta' bejn 100 u 110, segwiti mill-qrib minn grupp ta' pajiżi li kellhom "prestazzjoni ta' livell medju", li jinkludu l-Awstrija, l-Ungerija, is-Slovenja, l-Italja u Ċipru, fejn il-punteġġi jvarjaw bejn 90 u 100. Il-pajjiżi bi "prestazzjoni medja-baxxa" li kellhom valur ta' bejn 80 u 90, jinkludu r-Repubblika Ċeka, Spanja, l-Estonja, il-Greċja, Malta, ir-Rumanija u s-Slovakkja. Fl-aħħar nett, il-pajjiżi b'punteġġi ta' inqas minn 80 jitqiesu li kellhom "prestazzjoni baxxa". Dawn jinkludu l-Polonja, il-Kroazja, il-Portugall, il-Latvja, il-Litwanja u l-Bulgarija li kollha kemm huma kellhom punteġġi relattivament baxxi, qrib il-65, li jammonta għal kważi nofs il-punteġġi tal-aqwa prestazzjoni. 3. Il-kriterji għall-għażla Meta nħoloq l-indikatur ittieħdu bħala referenza standards internazzjonali ta' kwalità bħall-Eurostat, l-OECD u l-FMI. 3.1. L-erba' prinċipji applikati Skont il-qafas konċettwali tal-Eurostat, ġew applikati erba' prinċipji. (1) Rilevanza politika. Ingħatat importanza kbira lill-interpretazzjoni sempliċi u intwittiva, b'konnessjonijiet sostanzjali u diretti għall-fatti mkejla. L-indikatur jippermetti l-monitoraġġ tad-dimensjonijiet bħall-kundizzjonijiet applikabbli għall-IPR, l-aġġornament tal-ħiliet mitluba mis-suq fis-setturi li jiffukaw fuq l-għarfien u l-innovazzjoni, il-ħolqien ta' kundizzjonijiet favorevoli għall-kummerċ ta' prodotti li jiffukaw fuq l-għarfien u kundizzjonijiet qafas għad-ditti li qed jikbru malajr. (2) Kwalità tad-dejta. Id-disponibbiltà ta' serje kronoloġika f'waqtha, rappreżentattiva u vvalidata u l-isfruttament tas-sorsi kollha disponibbli, tqiesu bħala essenzjali. (3) Disponibbiltà internazzjonali u komparabbiltà internazzjonali. L-għan kien li tiġi stabbilita l-bażi għal indikatur li jkun xieraq biex ikun hemm paraguni sinifikanti u li jiġu ffissati valuri ta' referenza internazzjonali. (4) Robustezza L-indikaturi komposti jintużaw fid-dinja kollha minn għadd kbir ta' atturi, inklużi organizzazzjonijiet internazzjonali. Il-ħolqien tagħhom jeħtieġ analiżi ta' validità u ta' robustezza tal-ogħla livell[11] sabiex ir-riżultati prodotti jippermettu li jsiru valutazzjonijiet komparattivi u li jissodisfaw il-bżonnijiet politiki. Minħabba l-limitazzjonijiet tad-dejta, il-kriterji 2 u 3 setgħu jiġu sodisfatti biss b'mod parzjali f'din il-fażi u se jiġu analizzati iktar 'il quddiem. L-indikatur jibbaża ruħu fuq imputazzjonijiet relatati mal-valuri nieqsa u l-komparabbiltà fuq livell internazzjonali, imwettqa fir-raba' komponent tal-indikatur għal erba' Stati Membri u sħab internazzjonali u ttestjati għar-robustezza. 3.2. Oqsma li għandhom jiġu analizzati fil-futur Sabiex l-indikatur ikun aktar preċiż u biex jiġi sfruttat il-potenzjal kollu tiegħu, ġew identifikati erba' oqsma. L-ewwel nett, jeħtieġ li titjieb id-dejta dwar ditti li qed jikbru malajr f'setturi innovattivi, kemm f'termini ta' estensjoni kif ukoll ta' produzzjoni regolari ta' dejta, permezz tat-talba vinkolanti li tinġabar dejta bħala parti mir-Regolament emendat tal-Kummissjoni li jimplimenta r-Regolament tal-Parlament Ewropew u tal-Kunsill dwar l-Istatistika Strutturali tal-Kummerċ, li se jkopri s-settur finanzjarju. Is-servizzi finanzjarji qed jiġi esklużi f'din il-fażi iżda huma rilevanti minħabba l-funzjoni pervażiva tagħhom u l-impatt tagħhom fuq l-ekonomija. Il-produzzjoni ta' din id-dejta se ttejjeb ukoll l-armonizzazzjoni aħjar tas-snin ta' referenza tal-indikatur. It-tieni nett, jeħtieġ li jiġi analizzat kif id-dejta li tiddefinixxi l-koeffiċjenti tal-innovazzjoni tista' titjib biex tiżgura osservazzjoni mifruxa fuq skala akbar f'setturi differenti u matul iż-żmien, u kif inhu l-aħjar mod biex jinġabru l-varjazzjonijiet fl-intensitajiet f'pajjiżi differenti. Għalhekk, hemm bżonn li ssir analiżi tas-sensittività fuq il-koeffiċjenti bl-użu ta' dejta ġdida li ġejja mill-istħarriġ CIS li jsir kull sentejn u mill-Istħarriġ dwar il-Forza tax-Xogħol (LFS) li jsir kull sena. It-tielet nett, jeħtieġ li jiġi eżaminat jekk u kif: tista' titjieb id-dejta dwar il-kompetittività ta' beni u servizzi li jiffukaw fuq l-għarfien; il-komponent tal-ħiliet jista' jkun aktar preċiż biex jinġabar bl-aħjar mod il-kontribut tal-edukazzjoni, billi jiġu eżaminati l-konnessjonijiet tiegħu mal-indikatur ta' prestazzjoni; tista' titqies statistika oħra rigward is-suċċess tal-innovazzjonijiet fis-suq. Fl-aħħar nett, jeħtieġ li tiġi estiża d-dimensjoni internazzjonali tal-indikatur permezz ta' ġbir usa' ta' dejta dwar ditti li qed jikbru malajr u billi ssir ħidma konġunta mal-OECD sabiex tinkiseb kopertura internazzjonali tal-koeffiċjenti tal-innovazzjoni bl-użu ta' stħarriġ komparattiv li jsir f'pajjiżi terzi. 4. Analiżi tar-robustezza Il-monitoraġġ tal-innovazzjoni jqajjem sfidi relatati mal-kwalità tad-dejta u kif tista' tiġi kkombinata f'miżura unika. Il-koerenza konċettwali u statistika tal-indikatur u l-impatt tas-suppożizzjonijiet tal-immodellar tiegħu ġew għalhekk ivvalutati fi proċess ripetittiv: (1) Intagħżlu xi indikaturi kandidati skont ir-rilevanza tagħhom fir-rigward tal-politika ta' innovazzjoni, abbażi tal-analiżi tal-letteratura, l-opinjoni tal-esperti, il-kopertura tal-pajjiż u l-puntwalità. (2) Intużat id-dejta ppubblikata l-aktar riċenti, b'disponibbiltà ta' mill-inqas 93 % fuq sentejn u għall-komponenti differenti. (3) L-indikatur inħoloq bi struttura bbilanċjata, bl-erba' komponenti li jiffurmawh jingħataw l-istess importanza; il-piż nominali tagħhom intagħżel bħala koeffiċjent ta' skala f'approċċ simili għal dak tal-indiċijiet internazzjonali prinċipali bħall-Indiċi tal-Innovazzjoni Globali (Global Innovation Index) u l-Indiċi tal-Prestazzjoni Ambjentali (Environmental Performance Index). (4) Fl-aħħar nett, ġew evalwati l-punteġġi u l-klassifikazzjonijiet ta' kull pajjiż biex tiġi vverifikata l-konsistenza tagħhom ma' dejta, riċerka u teorija prevalenti li attwalment huma disponibbli. Is-suppożizzjonijiet tal-immodellar ġew ittestjati biex jiġi deċiż jekk hemmx dejta nieqsa, kif ukoll għall-formuli ta' aggregrazzjoni, il-varjanti alternattivi għall-komponenti kollha u l-ponderazzjoni. Ġew ikkalkulati l-intervalli ta' kunfidenza għall-klassifikazzjoni u d-distanza li jisseparaw ir-riżultati mill-fruntiera effiċjenti. 5. Konklużjonijiet Bi tweġiba għall-Kunsill Ewropew, din il-Komunikazzjoni tippreżenta indikatur tar-riżultati tal-innovazzjoni, li jibbaża lilu nnifsu fuq l-isforzi tal-Kummissjoni biex ittejjeb il-kwalità tal-evidenza tagħha b'appoġġ għat-tfassil ta' politika u biex tivvaluta l-impatt tal-innovazzjoni. Billi jiffoka fuq ir-riżultati tal-innovazzjoni, l-indikatur jikkumplimenta t-Tabella ta' Valutazzjoni tal-Unjoni tal-Innovazzjoni u s-Sommarju tal-Indiċi tal-Innovazzjoni tiegħu. F'konformità mal-Ewropa 2020 u mal-inizjattiva ewlenija tagħha Unjoni tal-Innovazzjoni, l-indikatur se jappoġġa lill-persuni li jfasslu l-politika biex joħolqu ambjent li huwa favur l-innovazzjoni. Dan ġie żviluppat bl-użu ta' standards ta' kwalità internazzjonali u ta' analiżi statistika tal-ogħla livell. Madankollu, il-Kummissjoni identifikat erba' oqsma biex jiġi sfruttat il-potenzjal kollu tagħhom, pereżempju l-estensjoni tal-komparabbiltà internazzjonali, it-titjib tad-dejta tagħha dwar ditti li qed jikbru malajr u l-valutazzjoni dwar kif il-parametri tal-koeffiċjent ta' innovazzjoni jistgħu jiġu mtejba. L-indikatur huwa indiċi kompost li jikkwantifika erba' dimensjonijiet ta' riżultati tal-innovazzjoni: privattivi, ħiliet, kummerċ f'beni u servizzi li jiffukaw fuq l-għarfien u impjiegi f'ditti li qed jikbru malajr. Id-Dokument ta' Ħidma tal-Persunal juri r-riżultati tiegħu u l-implikazzjonijiet politiki. [1] "Inizjattiva Ewlenija Ewropa 2020 Unjoni tal-Innovazzjoni" , COM(2010) 546 finali tas-6 ta' Ottubru 2010. [2] http://ec.europa.eu/enterprise/policies/innovation/index_mt.htm. [3] Konklużjonijiet tal-4/2/2011 (Dokument tal-Kunsill EUCO 2/1/11 REV1) u tal-1-2/3/2012 (Dokument EUCO 4/2/12 REV2). [4] Il-Kunsill Ewropew innota "dibattittu għas-sena d-dieħla dwar l-Istrateġija Ewropa 2020" u sejjaħ biex "issir ħidma preparatorja bi prijorità fuq: (...) (b) l-innovazzjoni (Ottubru 2013)", jistenna b'interess "il-preżentazzjoni mill-Kummissjoni (...) tal-komunikazzjoni tagħha dwar 'il-Qagħda tal-Unjoni tal-Innovazzjoni 2012', inkluż l-indikatur uniku tal-innovazzjoni, fi żmien dovut għad-diskussjonijiet.", dokument tal-Kunsill EUCO 23/13. [5] Rapport tal-Bord ta' Livell Għoli dwar il-Kejl tal-Innovazzjoni, A. Mas-Colell (President), Settembru 2010. [6] Il-formola li tirrappreżenta l-indikatur hija inkluża fl-ekwazzjoni 1 tad-Dokument ta' Ħidma tal-Persunal. [7] Ġiet eżaminata l-possibbiltà li jintuża kwalunkwe wieħed mill-erba' indikaturi addizzjonali tat-tip ta' riżultat fl-IUS. [8] "Qagħda tal-Unjoni tal-Innovazzjoni 2012: Aċċellerazzjoni tal-Bidla", COM(2013) 149 final, 21 ta' Marzu 2013. [9] OECD (2010), "High-growth Enterprises: What Governments Can Do to Make a Difference". Archibugi, D et al. (2013) "Economic crisis and innovation: is destruction prevailing over accumulation?" Research Policy 42, 2. [10] Se jiġu pprovduti wkoll indikazzjonijiet tal-prestazzjoni ta' sħab internazzjonali, eż. l-Istati Uniti fir-rigward tal-UE. [11] Ara: http://composite-indicators.jrc.ec.europa.eu/